Talle sterf in massaskietery in kroegKroeggangers vertroos mekaar ná die skietery waarin 12 mense dood is. Foto: ANA Minstens 12 mense, onder wie ŉ polisiebeampte, is dood in ŉ skietvoorval in ŉ countrymusiek-kroeg in die Amerikaanse deelstaat Kalifornië. Die skietery in Thousand Oaks, sowat 65 km wes van Los Angeles, het om 23:20 plaaslike tyd Woensdagaand begin, berig die BBC. Luidens berigte was daar minstens 200 mense in die Borderline Bar & Grill, wat ŉ studenteaand ten tyde van die skietery aangebied het. Volgens polisiebeamptes is die verdagte, wat nog nie geïdentifiseer is nie, dood in die kroeg aangetref. Die motief vir die aanval is ook nie bekend nie. Ooggetuies sê die aanvaller, geklee in swart en met ŉ bril op, het die dansbaan betree en willekeurig begin skiet op mense wat besig was om te lyndans, blykbaar met ŉ semi-outomatiese handgeweer, berig CNN. Sers. Ron Helus van die Ventura-polisieafdeling het die kroeg eerste binnegegaan en is begroet met geweervuur van die verdagte. Helus is meermale raakgeskiet en is vroeg Donderdagoggend dood in ŉ nabygeleë hospitaal, berig die Los Angeles Times. Helus, wat al 29 jaar by die plaaslike polisieafdeling werk, was van plan om volgende jaar af te tree. Hy word oorleef deur sy seun en vrou, wat hy gebel het voor hy die kroeg binnegegaan het.